L'ACSA, en col·laboració amb l'Acadèmia de Ciències de l'Alimentació de l'IEC, analitza aquests perills emergents en el nostre entorn.
Toxines no detectades fins ara al Mediterrani, com la ciguatera, o la introducció de nanopartícules plàstiques utilitzades en productes cosmètics en la cadena tròfica són dos dels riscos emergents que s'han tractat al IX Workshop d'avaluació del risc a la cadena alimentària.
Riscos emergents en els productes del mar.
La trobada l'ha organitzat l'Agència Catalana de Seguretat Alimentària (ACSA), enguany en col·laboració amb l'Acadèmia de Ciències de l'Alimentació de l'Institut d'Estudis Catalans (IEC).
En la trobada s'han tractat noves dades sobre perill ja coneguts, com els virus entèrics presents en alguns productes de la pesca o la ingesta dietètica de possibles contaminants pel consum de peix.
També s'han avaluat els riscos emergents derivats de noves biotoxines marines en les nostres latituds marítimes, com el cas de la ciguatera.
Aquests compostos arriben d'altres latituds més càlides i poden acomodar-se als nostres mars, afavorits per l'escalfament de l'aigua.
Així mateix també s'han avaluat altres riscos derivats de la tecnologia, com la presència a l'ambient marítim de nanopartícules que es fan servir en diferents productes de cosmètica i que poden contaminar la cadena tròfica, i els riscos de resistència a antibiòtics, derivats de la utilització inadequada d'antibiòtics en la producció piscícola.
D'alguns d'aquests nous perills només en disposem informació limitada, i cal continuar fent estudis d'investigació per conèixer millor les seves causes i avaluar-ne els seus riscos per la salut, i amb l'objectiu d'eliminar-los o minimitzar-los posant límits de seguretat allà on sigui possible (com en el cas del mercuri i consum de grans peixos depredadors) i/o fent recomanacions a la població, com el cas de la presència d'anisakis (paràsit) o la ciguatera (Biotoxina).
Catalunya és un país amb un alt consum de productes pesquers.
El consum total de productes de la pesca a Catalunya ha estat l'any 2014 de 181.113t, amb un consum per càpita de gairebé 28 kg i una despesa de 236 €/càpita.
Aquestes dades inclouen el consum de tot tipus de productes pesquers tant fresc com congelat, conserves, salaons, etc. i dins i fora la llar.
El cicle de comercialització dels productes del mar segueix diferents circuits fins arribar a les llars (llotges, establiments manipulació i transformació, magatzems frigorífics, mercats minoristes, etcètera) segons el tipus de producte i el tipus d'establiment alimentari intervenen diferents professionals amb l'objectiu de garantir-ne la seguretat al llarg de tota la cadena alimentària.
El peix està àmpliament reconegut con un aliment de qualitat que ha de formar part d'una dieta saludable.
La legislació europea garanteix que el peix que consumim es segur i no te contaminants en quantitats que puguin suposar un risc per a la salut.
Amb un històric de 9 anys, els workshops d'avaluació del risc a la cadena alimentària s'han consolidat com un marc especialitzat de trobada del mon científic, les Universitats, els Centre de Recerca, les administracions i els operadors econòmics, on es comparteix i es valora l' actualitat relacionada amb els perills relacionats amb l'alimentació, el coneixement científic disponible, el avanços tècnics i els reptes relacionats amb la seguretat alimentària, amb l'objectiu d'evitar els riscos relacionats amb els aliments produïts i consumits a Catalunya.